विवादास्पद गोलमा बेहोरेको हार
नेपाली राष्ट्रिय फुटबल टिमले अन्त्यतिर सम्हालिन नसक्दा म्यानमारविरुद्ध सोमबार यांगुनस्थित थुवुना रंगशालामा भएको दोस्रो मैत्रीपूर्ण अन्तर्राष्ट्रिय खेलमा १–० को पराजय बेहोरेको छ ।
काठमाडौँ — नेपाली राष्ट्रिय फुटबल टिमले अन्त्यतिर सम्हालिन नसक्दा म्यानमारविरुद्ध सोमबार यांगुनस्थित थुवुना रंगशालामा भएको दोस्रो मैत्रीपूर्ण अन्तर्राष्ट्रिय खेलमा १–० को पराजय बेहोरेको छ ।मनीष डाँगीको पासमा दिनेश हेन्जनले प्रहार गरेको बल क्रसबारमा लागेर फर्किंदा नेपालले अग्रता लिने अवसर गुमाएको थियो । त्यही ‘मुभ’ मा हेडर प्रयास पनि म्यानमारका डिफेन्सले विफल पारिदियो । काउन्टर आाक्रमणमा त्यसैमा अगाडि बढाएको बललाई विंगरले वीन नाइङ तुनलाई उपलब्ध गराए र उनले सहजै बललाई पोस्टको दिशा दिँदै ८६ औं मिनेटमा घरेलु टिमलाई १–० को अग्रता दिलाएका थिए । खेलको निर्णायक गोल विवादरहित भने भएन । उक्त मुभमा पहिला नै म्यानमारका खेलाडी अफसाइड रहेको संकेतस्वरुप सहायक रेफ्रीले झण्डा उठाए पनि खेल नरोकेको भन्दै नेपाली खेलाडीले केहीबेर प्रतिवाद गरे । तर, रेफ्रीले गोलको निर्णय कायमै राखे ।इटालियन प्रशिक्षक भिन्सेन्जो अल्बर्टो एनेसले सम्हालेको नेपाली टिमले फिफा वरीयतामा १५ स्थान माथिको म्यानमारविरुद्ध गत शुक्रबार भएको पहिलो खेल गोलरहित टुंग्याएको थियो । उक्त खेलमा उत्कृष्ट प्रदर्शन गरेका गोलकिपर एवं कप्तान किरण चेम्जोङले सोमबार पनि केही राम्रा बचाउ गरे । नेपाली टिमले पनि सुधारिएको प्रदर्शन गर्‍यो । पुरुष टिमका लागि कीर्तिमान १३ औं गोलको खोजीमा रहेका अञ्जन विष्टसँगै आयुष घलान, मनीष र आवास लामिछानेले पाएका अवसर गोलमा परिणत गर्न नसक्दा नेपालले अग्रता लिन सकेन । घरेलु टिमले पनि केही राम्रा अवसर बनाएको थियो । घरेलु खेलाडीले ५५ औं मिनेटमा प्रहार गरेको बल बारमा लागेर फर्केको थियो । जिलेस्पीजंग कार्कीले ६९ औं मिनेटमा पाएको अवसरमा गोलकिपरलाई ‘वान भर्सेस वान’ मा पन्छाउन सकेनन् । हिसुब थपलियाले पाएको अवसरमा सटिक प्रहार गर्न सकेनन् । आर्मीका दिनेश हेन्जनले ८३ औं मिनेटमा आवासको स्थान लिँदै अन्तर्राष्ट्रिय खेलमा डेब्यु गरेका हुन् । एन्फा अध्यक्ष र महासचिवविरुद्ध अविश्वास प्रस्ताव दर्ताअखिल नेपाल फुटबल संघ (एन्फा) का अध्यक्ष पंकजविक्रम नेम्बाङ र महासचिव किरण राईविरुद्ध सोमबार अविश्वास प्रस्ताव दर्ता भएको छ । एन्फाको इतिहासमै अध्यक्षविरुद्ध अविश्वास प्रस्ताव आएको यो पहिलोपल्ट हो । अब एन्फाले ३० दिनभित्र विशेष साधारणसभा बोलाउनुपर्ने हुन्छ । पूर्वअध्यक्ष कर्माछिरिङ शेर्पाको नेतृत्वमा ८७ मध्ये ४९ सदस्यद्वारा हस्ताक्षरित अविश्वास प्रस्ताव दर्ता भएको हो ।त्यसअघि सोमबार बिहान नै एन्फाका वरिष्ठ उपाध्यक्ष वीरबहादुर खड्कालाई इमेलमार्फत अविश्वासको प्रस्ताव पठाइएको थियो । यसअघि विभिन्न डिभिजनमा लिग खेल्ने क्लबहरूले सामान्य अवस्थामा भर्चुअल साधारणसभा विधान विपरीत हुने भन्दै भौतिक उपस्थितिसहितको साधारणसभा माग गरेका थिए । उनीहरूले भौतिक उपस्थिति नहुने साधारणसभा बहिष्कार गर्ने र अध्यक्षविरुद्ध अविश्वास प्रस्ताव ल्याउने बताएका थिए । क्लबको चेतावनीलाई बेवास्था गर्दै एन्फाले आइतबार स्थगित भएको साधारणसभा बोलाएपछि अविश्वास प्रस्ताव अगाडि आएको हो । कोरम नपुगेपछि साधारणसभा पनि हुन सकेको थिएन । एन्फाले भने सदस्य संस्थाहरूको विशेष सल्लाह सुझावबमोजिम एन्फा अध्यक्षबाट उक्त विशेष साधारणसभा स्थगित भएको जनाएको छ । साधारणसभामा बर्खास्तगी अभियोगका लागि ४० प्रतिशत अर्थात् ३४ मत चाहिने, विशेष साधारणसभाबाट बर्खास्त गर्नका लागि दुईतिहाइ अर्थात ५८ मत चाहिने छ ।